
Tájékoztató

Martfű Város 2013. február 14-ei ülésére

a katasztrófavédelmet érintő jogszabály-változásokról,

a katasztrófavédelem szervezeti és feladatrendszerének módosulásáról,

valamint a Szolnoki Katasztrófavédelmi Kirendeltség 2012. évben végzett munkájáról

Tisztelt Polgármester Asszony! Tisztelt Képviselő-testület!

A katasztrófavédelem jogi szabályozását, szervezet- és feladatrendszerét 2012 januárjától kezdődően számos változás érintette. A változások kiindulópontja az a szemléletváltás volt, amely a katasztrófavédelem terén megfogalmazódott a hatékonyság, a szervezettség, a jobbító szándék tükrében. Legfontosabb célkitűzésként fogalmazódott meg a lakosság biztonságának és biztonságérzetének növelése, a természeti és civilizációs katasztrófák elleni védekezés hatékonyságának fokozása, a katasztrófavédelmi szervezetrendszer erősítése, a katasztrófavédelmi intézkedések eredményességének növelése.

A katasztrófavédelem nemzeti ügyként való definiálása, ennek törvényi deklarálása nyomatékosítja a téma súlyát. Legfőbb közjogi szabályozók, amelyek új alapokra helyezték a katasztrófavédelem teljes volumenét, az Alaptörvény, a katasztrófavédelemről és a hozzákapcsolódó egyes törvények módosításáról szóló 2011. évi CXXVIII. törvény, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény végrehajtásáról szóló 234/2011. (XI. 10.) Korm. rendelet, a 62/2011. (XII. 29.) BM rendelet a katasztrófák elleni védekezés egyes szabályairól és a 61/2012. (XII. 11.) BM rendelet a települések katasztrófavédelmi besorolásáról, valamint a katasztrófák elleni védekezés egyes szabályairól szóló 62/2011. (XII. 29.) BM rendelet módosításáról.
A katasztrófavédelem 2000. január 1-jén alakult meg a tűzoltóság és a polgári védelem országos és területi (megyei) szerveinek összevonásával. 2012-ben a tűzoltóságok állami felügyelet alá vonásával megalakult az egységes állami katasztrófavédelmi szervezet.

Az új jogi szabályozás és kormányzati politika követelményként szabta meg a megelőzés és a hatósági munka erősítését, illetve a reagálóképesség fokozását.

Magyarország Alaptörvénye határozza meg a különleges jogrendet megelőző állapot (a katasztrófaveszély), különleges jogrend (rendkívüli állapot, szükségállapot, váratlan támadás, megelőző védelmi helyzet, veszélyhelyzet) fogalmát. A különleges jogrendre vonatkozó rendelkezéseket az alacsonyabb szintű jogszabályok tartalmazzák.

A védelmi rendszer működése a megelőzés, a felkészülés, a beavatkozás és a helyreállítás műveleteiből tevődik össze. A védekezés egységes irányítása állami feladat, ennek során a katasztrófavédelem irányít és koordinál, veszélyhelyzetben a településen a katasztrófavédelmi tevékenység irányítását átveszi a polgármestertől.

A katasztrófavédelem integrált feladatrendszere az iparbiztonság, a polgári védelem és tűzvédelem szakterületét foglalja magába.

A korszerű szervezet- és feladatrendszerhez korszerűbb irányítási rendszer kapcsolódik, amely a központi, a területi és helyi szervek együtteséből tevődik össze. A katasztrófavédelem szervezetrendszerének csúcsán a Belügyminisztérium Országos Katasztrófavédelmi Főigazgatóság áll a Kormány és a belügyminiszter irányítása alatt. Területi szinten működnek a megyei katasztrófavédelmi igazgatóságok, ill. közigazgatási vonalon a megyei védelmi bizottságok. A helyi szintet képviselik a katasztrófavédelmi kirendeltségek, velük párhuzamosan a helyi védelmi bizottságok, illetve a polgármesterek. A 2013. január 1-jével felálló járási rendszerhez igazodva a helyi védelmi bizottságok a járási székhelyeken működnek, elnöke pedig a járási kormányhivatal vezetője lett (korábban a honvédelmi körzet székhelyének polgármestere volt). A katasztrófavédelmi kirendeltségek integrálták a tűzoltó-parancsnokságokat, a tűzoltó őrsöket, valamint a katasztrófavédelmi irodákat. A polgármester védelmi igazgatási munkáját segítik 2012. január 1-jétől a közbiztonsági referensek. A közbiztonsági referensek és helyetteseik képzésére 2012 szeptemberében került sor a Szolnoki Katasztrófavédelmi Kirendeltség szervezésében. A felkészülést sikeres vizsga zárta 2012. október 30-án. Martfű településen Baloghné Juhász Erzsébet és Pápai János személyében immáron vizsgázott közbiztonsági referens tevékenykedik sokéves tapasztalatával kiegészítve. A katasztrófák elleni védekezés irányítása több személy és szerv között oszlik meg, jelentős szerepet kap a Kormány, a belügyminiszter, a megyei védelmi bizottság, a helyi védelmi bizottság és a polgármester.

A katasztrófavédelmi kirendeltség, mint hivatásos helyi szerv a katasztrófavédelmi feladatok széles körét végzi: lakosság felkészítése, polgári védelmi szervezetek létrehozása, felkészítése, anyagi készletek biztosítása, tájékoztatás-riasztás, egyéni védőeszközökkel való ellátás, védelmi célú építmények fenntartása, létfenntartáshoz szükséges anyagi javak védelme, kárterület felderítése, mentés, elsősegélynyújtás, veszélyelhárításai tervezés, szervezés, közreműködés a kulturális örökség védelmében, a vizek kártételei elleni védekezésben, a menekültek elhelyezésében, ellátásában, a tűzoltásban.

Új momentum volt a települések katasztrófavédelmi osztályba sorolásának felülvizsgálata 2012 tavaszán. A katasztrófavédelmi osztályba sorolás kidolgozása során számbavételre kerültek a településeket érintő ismert veszélyek, ezek előfordulásának gyakorisága, bekövetkezésükkor okozott hatásuk. Az új besorolás a kockázatbecslés, kockázatelemzés, kockázatértékelés elvégzésével a Szolnoki Katasztrófavédelmi Kirendeltség közreműködésével a polgármesterek elkészítették besorolási javaslatukat, amelyet felterjesztettek a Megyei Védelmi Bizottság elnökének. A Megyei Védelmi Bizottság elnöke jóváhagyásra felterjesztette az Országos Katasztrófavédelmi Főigazgatóság útján a belügyminiszter részére. A javaslatok figyelembevételével kiadásra került a 61/2012. (XII. 11.) BM rendelet a települések katasztrófavédelmi besorolásáról, valamint a katasztrófák elleni védekezés egyes szabályairól szóló 62/2011. (XII. 29.) BM rendelet módosításáról.  A rendelet értelmében Martfű város község I. besorolási osztályba lett sorolva. A település veszélyeztetettségének sokfélesége és a bekövetkezés kockázatának nagy- és közepes foka indokolta a besorolási javaslatot. Martfű várost veszélyezteti az árvíz és kísérőjelensége a belvíz, a 442-es számú közlekedési útvonalon és vasúton bonyolódó forgalom, valamint a településen található veszélyes anyagot felhasználó, tároló létesítmények. 
A települések besorolásának megfelelően megállapított elégséges védelmi szint alapulvételével az élet- és létfenntartáshoz szükséges anyagi javak védelme érdekében a polgármester települési veszélyelhárítási tervet készít, amely tartalmazza a katasztrófaveszély és katasztrófa időszakában végrehajtandó katasztrófavédelmi feladatokat. Az elkészült veszélyelhárítási tervet a polgármester jóváhagyásra felterjeszti a helyi védelmi bizottság elnöke részére a Szolnoki Katasztrófavédelmi Kirendeltség egyetértésével. A veszélyelhárítási tervet évente felül kell vizsgálni, és háromévente gyakoroltatni. Martfű város is rendelkezik veszélyelhárítási tervvel. A veszélyelhárítási terv a védekezésben résztvevőkre vonatkozóan tartalmazza az irányítás, vezetés, együttműködés; a kapcsolattartás és jelentések; a készenlétbe-helyezés, riasztás; egyéni védőeszközökkel való ellátás; a köteles polgári védelmi szervezetek készenlétbe helyezésének; a működéshez szükséges eszközök biztosításának; védekezésben résztvevő egyéb szervezetek készenlétbe helyezésének és alkalmazásának; a logisztikai biztosítás; valamint a kárterületre való belépés rendjét. A lakosság védelmére vonatkozóan tartalmazza a riasztás, figyelmeztetés és veszélyhelyzeti tájékoztatás; a kitelepítés, kimenekítés, befogadás, visszatelepítés és elzárkóztatás; egyéni védőeszközzel való ellátás; a mentesítés; az elsősegélynyújtás és sérültszállítás rendjét; továbbá a halálos áldozatokkal kapcsolatos halaszthatatlan intézkedéseket. Szintén a terv részét képezi a kritikus infrastruktúra elemek és a létfenntartáshoz szükséges anyagi javak védelme, a hátrahagyott anyagi javak védelmének rendje, a vizek kártételei elleni védekezésben való közreműködés, a menekültek ideiglenes elhelyezésében, ellátásában való közreműködés, a nemzetközi szerződésből adódó tájékoztatás, kölcsönös segítségnyújtás rendje; az ideiglenes helyreállítás, ingatlanok és ingóságok mentesítésének rendje. 

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény végrehajtásáról szóló 234/2011. (XI. 10.) Korm. rendelet alapján a települési besorolást követően 180 napon belül el kell készíteni a települési veszélyelhárítási tervet. A meglévő terv átdolgozásához, illetve új készítéséhez a hivatásos katasztrófavédelmi szerv útmutatót ad ki, melynek várható ideje 2013. február közepe.
A Veszélyelhárítási Terv mellékletét képezi a vízkárelhárítási terv, amellyel a település szintén rendelkezik. Ennek pontosítását 2013. március 01-jéig kell elvégezni.
A katasztrófák elleni védekezési, felkészülési feladatok teljesítése terén az új jogi szabályozás szintén épít a társadalmi felelősségvállalásra. Az Alaptörvény kimondja, hogy a magyarországi lakóhellyel rendelkező, nagykorú magyar állampolgárok számára polgári védelmi kötelezettség írható elő. Az ez alapján létrejövő szervezetek a katasztrófavédelem egyik alappillérét adják. 

A katasztrófák elleni védekezés egyes szabályairól szóló 62/2011. (XII. 29.) BM rendelet 18. §-ának (1) bekezdése értelmében az I. és II. katasztrófavédelmi osztályba sorolt településeken a település lakosság számának függvényében a polgári védelmi szervezetek létszáma a c) pont alapján 5 000 – 10 000 fő lakos esetén legalább 150 fő. Martfű az új jogszabályoknak megfelelően rendelkezik Mozgósítási Tervvel. A terv tartalmazza a településen létrehozott polgári védelmi szervezeteket, rendelkezik beosztási névjegyzékkel és személyi beosztó határozatokkal. Jelenleg a polgári védelmi szervezet 152 fős, vagyis a megalakított egységek létszáma minimálisan, de meghaladja a BM rendeletben meghatározott minimum létszámot. A városnak van Megalakítási Terve, amit a jogszabályok változása miatt át kell dolgozni. Ebben pontosításra kerülnek a településen megalakítandó polgári védelmi szervezetek és azok létszáma a BM rendeletben előírtaknak megfelelően. A Megalakítási Tervet a jegyző készíti el a Szolnoki Katasztrófavédelmi Kirendeltség kirendeltség-vezetőjének közreműködésével, és a település polgármestere hagyja jóvá. A Megalakítási Terv kidolgozásához a Szolnoki Katasztrófavédelmi Kirendeltség mintaokmányt fog biztosítani.

2011-2012 telén beköszöntött rendkívüli téli időjárásban a Kirendeltség irányításával megtörtént a felkészülés, illetve a Megyei Védelmi Bizottság döntéseinek végrehajtása a Kirendeltség és a település szoros együttműködésében. Kirendeltség-vezetői szinten képviseltette magát a Kirendeltség Szolnok Helyi Védelmi Bizottság rendkívüli ülésén. 2012-13 téli időjárásra történő felkészülést a város a Szolnoki Katasztrófavédelmi Kirendeltség szakmai iránymutatásával végezte.
2012 májusában a Kirendeltség végrehajtotta a települési belvízelvezető rendszerek rendkívüli felülvizsgálatát. A kockázati helyszínek helyszíni ellenőrzése során feltárt hiányosságokra felhívtuk az Önkormányzat figyelmét, a javító intézkedések megtételére a meghatározott határidő eredményesen telt el, a hiányosságokat az Önkormányzat megszüntette. Szeptemberben került sor a belvízelvezető rendszerek éves ellenőrzése, amelyen a társhatóságok részvételével és közreműködésével felmérésre került a vízelvezető rendszerek állapota. Az adatok, tények kiértékelését a Kirendeltség elvégezte.

A nyári időszakban megnövekedett számú tömegrendezvényekkel kapcsolatban felhívtuk a települések és a rendezvények szervezőinek figyelmét bejelentési kötelezettségük teljesítésére, a bejelentések feldolgozását a Kirendeltség elvégezte, felvette a kapcsolatot a szervezőkkel. Számos esetben hatósági ellenőrzést hajtott végre a Kirendeltség Hatósági Osztálya a jogszabályi előírások betartására a szabadtéri rendezvények látogatóinak biztonsága érdekében. 
Fontosnak tartjuk a megye településeinek intézményeivel, lakosaival való személyes kapcsolat kialakítását, ennek érdekében több rendezvényen képviseltette magát a Kirendeltség, így ott voltunk a Szolnok Napja rendezvényen, valamint a Gulyásfesztiválon, számos települési „falu”-napon.
Keressük a közvetlen kapcsolatot –megvalósítva ezzel a jogszabályban előírt felkésztési tevékenységünket– az ifjabb korosztállyal. A 3X3-as Akcióterv keretében a Kirendeltség illetékességi területén fekvő települések számos óvodájában, általános és középiskolájában tartottunk bemutatót, játékos foglalkozást. Bekapcsolódtunk a tanuló ifjúság közösségi szolgálatteljesítésének megszervezésébe. Jelenleg 25 diák részvételével tartunk foglalkozásokat a katasztrófavédelem minden területét érintően, bepillantást engedve a fiataloknak a Kirendeltség tevékenységébe, illetve lehetőséget biztosítunk számukra a társadalmilag is értékes munka elvégzésére. A tanuló ifjúság közösségi szolgálatteljesítése folyamatosan zajlik ebben a tanévben, de a középiskolák tanulóinak lehetőségük van a bekapcsolódásra a következő tanévben is.
A lakossággal való találkozásainkat felhasználtuk arra, hogy az újjáalakuló polgári védelmi szervezetek kötelékébe önkénteseket toborozzunk. Eddig több mint harmincan tettek nyilatkozatot önkéntes csatlakozásukról.

A Kirendeltség elvégezte a lakossági riasztó végpontok ellenőrzését. Martfű területén 3 db lakossági riasztó végpont helyezkedik el. A jogszabályi előírásoknak megfelelően éves ellenőrzésüket végrehajtottuk augusztus folyamán a társszerv bevonásával és közreműködésével. Az ellenőrzés során 1 db sziréna (Lenin út) üzemképtelensége került megállapításra.
A rendkívüli nyári időjárás jegyében végrehajtottuk az Igazgatói Utasításban előírt feladatokat mind a követendő magatartási szabályok, mind a rászorulókról történő gondoskodás jegyében.

Júniusban elvégeztük -a társhatóságok részvételével- a belterületi, közút menti fasorok állapot-felmérését, a kritikus állapotú fák, fasorok vonatkozásában. Határidő megjelölésével felhívtuk az Önkormányzat figyelmét a hiányosságok megszüntetésére. 
A fentebb részletezett polgári védelmi tevékenységen túl a Kirendeltség iparbiztonsági és tűzvédelmi szakterülete is élénk tevékenységet mutatott.
Iparbiztonsági szakterület hatásköre a veszélyes üzemek, veszélyes áru szállítása, kritikus infrastruktúra ellenőrzésére terjed ki. Ellenőrzési - folyamatosan bővülő – jogosítványait első fokú hatáskörben, illetve a másodfokú eljárásban való közreműködéssel gyakorolja. A Kirendeltség iparbiztonsági szakterülete elvégezte az illetékességi területén működő veszélyes üzemek üzemazonosítását. Az illetékességi területen 13 db alsóküszöb alatti, 1 db alsóküszöbös, ill. 2 db felső küszöbös üzem működik. A veszélyes üzemek belső védelmi terveinek gyakoroltatását szintén a Kirendeltség bonyolítja le. Közreműködik a Jász-Nagykun-Szolnok Megyei Katasztrófavédelmi Igazgatóság által, veszélyes áru szállítása tárgykörben szervezett és végrehajtott ADR közúti és telephelyi, valamint RID ellenőrzésekben 2012 áprilisa óta. (Az iparbiztonsági szakterület április 1-jétől működik.) Az ellenőrzések során 6 alkalommal végeztünk közúti ellenőrzést, amelynek során 134 db járművet vizsgáltak át, ebből 44 db jármű volt veszélyes árut szállító. A RID ellenőrzésekre a szolnoki rendezőpályaudvaron, ill. két felső küszöbös üzem iparvágányán került sor, ennek során 194 db vasúti kocsit vizsgáltak meg, 13 db esetében tártak fel hiányosságot. Ez ellenőrzéseken tapasztaltak alapján a szükséges intézkedéseket megtettük. A kritikus infrastruktúra védelme tekintetében több esetben kerültek felmérésre a kritikus infrastruktúra elemek, a felmérés tapasztalatai alapján javaslattal éltünk az érintett létesítmények veszélyes áruk szállításával való érintettségének kizárása érdekében. Egy szolnoki üzem esetében került sor több szakterület bevonásával supervisori ellenőrzésre. 2013-ban a szakterület egyik legnagyobb feladata lesz a hatáskörbővülésből fakadó feladatkör-változás.
A Hatósági Osztály hatásköre kiterjed tűzmegelőzési, tűzvédelmi feladatokra, működési engedélyek, telepengedélyek bejelentésének hatósági ellenőrzésére, ill. megkeresésekre szakhatósági állásfoglalások kiadására, építési engedélyezési eljárásban és a használatbavételi engedélyezés, valamint a zenés-táncos rendezvények engedélyezése során szakhatóságként működnek közre. Ellátják a tűzvizsgálattal kapcsolatos hatósági tevékenységet, a tűzjelző és tűzoltó berendezések létesítésének használatba vétele során hatósági tevékenységet látnak el. A Hatósági Osztály munkatársai éves ütemterv szerint végzik ellenőrzési tevékenységüket, ill. eljárások során szükségessé váló ellenőrzéseket hajtják végre, továbbá a központi és megyei hivatásos katasztrófavédelmi szervek által meghatározott feladatokat végzik el. Az ellenőrzések során feltárt hiányosságok, szabálytalanságok szankcionálására is van lehetőség, amellyel élnek is. 2012 évben 724 hatósági eljárást folytattak le, szakhatóságként 492 ügyben jártak el, a kiszabott bírság összege 6.090.000,-Ft.
A tűzvédelmi tevékenység statisztikai adatai a Szolnoki Katasztrófavédelmi Kirendeltség és Szolnoki Hivatásos Tűzoltó-parancsnokság esetében is jelentős mennyiségű beavatkozást mutatnak. Martfű település közigazgatási területén 29 beavatkozást igénylő esemény volt 2012. évben. Ebből 22 db tűzeset volt, 7 esetben volt szükség műszaki mentésre. Szándékosan megtévesztő jelzéssel nem éltek az állampolgárok, 1 téves jelzés futott be ügyletünkre. Káreset során 2 személy hunyt el, és 2 személy szenvedett sérülést.
Szolnok, 2013. január 30.

Nagy Róbert tű. alezredes
     kirendeltség-vezető

